ད་ལྟའི་དུས་སུ་མི་རྣམས་ཀྱིས་ཉིན་རེའི་ལས་དོན་མང་པོ་ཞིག་དྲ་ཐོག་ནས་སྒྲུབ་ཀྱིན་ཡོད་ལ།དམིགས་བསལ་གློག་འཕྲིན་བརྒྱུད་ནས་མི་གཞན་ལ་འཕྲིན་ཡིག་གཏོང་བ་ཙམ་མ་ཡིན་པར།འདྲ་པར་དང་ཡིག་ཆའི་རིགས་འདྲ་མིན་ཡང་ཟུར་སྣོན་གྱི་ངོ་བོའི་ཐོག་གློག་འཕྲིན་དང་མཉམ་དུ་སྦྱར་ནས་གཏོང་སྲོལ་ཡོད།འོན་ཀྱང་གློག་འཕྲིན་བེད་སྤྱོད་གཏོང་མཁན་མི་ཉུང་བ་ཞིག་གིས་ཟུར་སྣོན་ནི་ཡིག་ཆ་འདྲ་མིན་བསྐུར་བྱེད་ཀྱི་སྟབས་བདེའི་ཡོ་བྱད་ཅིག་མ་གཏོགས།ཉེན་ཚབས་རང་བཞིན་ལྡན་པའི་མཉེན་འབུ་མང་པོ་ཞིག་ཟུར་སྣོན་གྱི་རིགས་བརྒྱུད་ནས་རང་ཉིད་ཀྱི་གློག་ཀླད་ནང་དུ་འཛུལ་གྱི་ཡོད་པ་ཁྱོན་ནས་ཤེས་རྟོགས་ཐུབ་ཀྱི་མེད།ཟུར་སྣོན་གྱི་སྐོར་ལ་ཤེས་བྱ་ཉུང་དྲགས་པའི་གནས་སྟངས་དེའི་འོག་ཏུ་དྲ་རྒྱ་བེད་སྤྱོད་གཏོང་མཁན་གྱི་གང་ཟག་རང་ཉིད་གཅིག་པུ་ཙམ་མ་ཡིན་པར་སོ་སོའི་ཉེ་འཁོར་གྱི་གྲོགས་པོ་དང་ནང་མི་སོགས།རང་ཉིད་དང་འབྲེལ་འདྲིས་ཡོད་པའི་མི་མང་པོ་ཞིག་ཉེན་ཁའི་གནས་སུ་བསྐྱལ་གྱི་ཡོད།གང་ཡིན་ཞེ་ན།ང་ཚོ་ཚང་མར་རྒྱུས་མངའ་ཡོད་པ་ལྟར།མི་མང་པོ་ཞིག་གིས་ཐེངས་གཅིག་ཙམ་མ་ཡིན་པར་རང་ཉིད་ཀྱི་གློག་འཕྲིན་དང་ལྷན་དུ་འབྱོར་བའི་ཟུར་སྣོན་གྱི་རིགས་ཡོངས་རྫོགས་ག་དུས་ཡིན་ཡང་ལམ་སེང་ཕབ་ལེན་བྱས་ནས་ལྟ་ཀློག་བྱེད་པར་གོམས་ལོབས་སུ་སོང་ཡོད།ཡིན་ཡང་ཤེས་དགོས་པའི་གནད་དོན་གལ་ཆེན་ཞིག་ནི་དྲ་ཐོག་ཏུ་ལས་འགུལ་རྩོམ་མཁན་གྱི་མི་བུ་སྒེར་དང་ཚོགས་སྡེ་ཁག་ནི་དྲ་རྒྱའི་གནོད་འཚེ་གཏང་ཡུལ་ལྟེ་བ་དེ་ཆགས་ཀྱི་ཡོད་ལ།དྲ་ཐོག་གི་ཉེན་ཁ་དང་གནོད་འཚེ་དེ་དག་ཡོང་སའི་སྤྱི་ཡོངས་ཀྱི་ལམ་ཁ་གཅིག་ནི།དྲ་འབུ་བསྐུངས་བའི་ཟུར་སྣོན་ཅན་གྱི་གློག་འཕྲིན་དག་ཡིན།སྤྱིར་བཏང་ནས་དྲ་འབུ་བསྐུངས་བའི་ཟུར་སྣོན་དེ་རིགས་རང་ཉིད་ཀྱི་ངོ་ཤེས་གྲོགས་པོ་སོགས་སུ་བརྫུས་ནས་བཏང་ཡོང་གི་རེད་ལ།དོན་དངོས་ཐོག་ཟུར་སྣོན་དེ་དག་ནི་རངཉིད་ལ་གནོད་འཚེ་གཏོང་མཁན་གྱི་དྲ་འབུ་ཤ་སྟག་ཡིན།དེར་བརྟེན།རང་ཉིད་ཀྱི་གློག་འཕྲིན་ཡིག་ཟམ་ནང་འབྱོར་བའི་ཟུར་སྣོན་གྱི་རིགས་ཚང་མ་ཁ་འབྱེད་པའམ་ཕབ་ལེན་བྱེད་པ་ནི་དགྲ་བོའི་གསང་མྱུལ་བ་ཅི་རིགས་རང་ཉིད་ཀྱི་གློག་ཀླད་ནང་དུ་མགྲོན་འབོད་བྱས་ནས་སོ་སོའི་དྲ་ཐོག་གི་ལས་དོན་ཡོངས་རྫོགས་ལ་སོ་ལྟ་བྱེད་དུ་བཅུག་པ་དང་གཅིག་མཚུངས་ཡིན།